  Виталий Пронин Ирина Денисовалы кайгузэ вормыны юрттӥз кырӟанАлнаш ёросысь Шайтангуртын вордӥськем крезьгурчилэсь Ирина Денисовалэсь кырӟанъёссэ ёросысь усточиос гинэ уг, шаерысьтымы ансамбльёс но ярато. Туннэ нуналлы солэн 30-лэсь уно кырӟанъёсыз ини. Та кышномурт шуг-секытъёсты вормыны дышемын, малы ке шуоно солэсь сюлэмзэ буйгатэ но бурдъя удмурт кырӟан.Ириналэн нэнэезлы вить нылъёссэ пыд йылазы ӝутыны капчи ӧй вал. Атайзы туж вазь улонысь кошкиз. Шумес пыдэссылы, Ириналы, ӧжытгес саклык висъяськиз ни. Угось бадӟымъёсыз бызьыны вуэмын. Анайлы сооссэ дӥсяно, дышетоно. Озьы пичи Ирина огназгес шудыны яратылӥз. Ӵемысь доразы бускельзы Катьырок апай пукыны ветлӥз. Со пырыкуз ик, 5 аресъем нылашлы вазиське вал ни:- Нылы, кырӟаса лэзь али. Ӧд ке кырӟа, мон тонэ Орина шуо.Озьы, Орина шуэмзылэсь кышкаса, нылаш пукон вылэ тубе но кырӟаны кутске вал. Со ик кырӟан дуннеен тодматскемез луиз, дыр.Нырысетӥ классэ Ирина вордӥськем Шайтангуртаз ик мынӥз. Дышетскиз ӟеч. Нош начальной школаез йылпумъяса, ветлоно луиз сьӧрлось гуртэ - Азаматэ, собере Алнаше. Нылаш Можга педучилищее дышетскыны пыриз вал, но нэнэезлы секыт йӧтэмен, сое куспетӥ куштӥз. Кошкиз Сарапулысь «Элеконд» заводэ.Кӧня ке ар ужаса, Ирина вордӥськем палъёсаз бертӥз. Нылмурт нокыӵе ужлэсь ӧз пега, лаборант но луыса тыршиз, нылпи садын воспитатель но, кивалтӥсь но вал, клубын но ассэ эскериз. Арбайка гуртын ужакуз, тодматскиз вуоно кузпалэныз. Витя со вакытэ трактористын ужаз. Егитъёс ог-огзылы синмаськизы, сюан шудӥзы. Анай-атайёссылэсь нимаз улыны кариськизы. Огзы бӧрсьы мукетыз нылзы, пизы вордӥськизы. Ул но ул вылэм.Но одӥгаз ӝытэ Ириналэн кузпалыз ӧз берты. Нылпиоссэ кутыса, егит нылкышно мынӥз анайзы доры. Мае ке уродзэ шӧдыса выллем, соос анаеныз гаражъёс, фермаос котыртӥ утчаськыса ветлӥзы. Нокытын ӧвӧл. Озьы картсэ шедьтытэк, егит кышномурт нылпиосыз вӧзы ик выдӥз. Оло изиз, оло ӧз. Нош ӵукнаяз, изись нылпиоссэ анайзы доры кельтыса, вазь ик дор палаз вамыштӥз. Гараж вӧзтӥ ортчыкуз, син пумтӥз гинэ турын пӧлын кыллись кузпалзэ адӟиз. Озьы тӥни егит семьялэн шудэз кема ӧз кыстӥськы. Нылкышно кузпалтэк кылиз, нылпиос - атайтэк.Кузпалызлэсь 40 уйзэ ортчытыса, Ирина семьяеныз Алнаше кошкиз. Котькыӵе ултӥянъёсты но, валамтэосты но чидазы соос. Но ӟеч адямиос юрттӥзы, ураме ӧз кельтэ. Ирина нылпиоссэ садике интыяз, ачиз баклабораторие ужаны интыяськиз. Отын 13 ар тыршиз. Ужасьёсты кулэстэмен, Ирина но кошконо луиз.- Нокыӵе ужлэсь уг курдаськы. Соин-а, мар-а уж но ӝог шедьтӥ, - шуэ нылкышно. - Ужай мон вуз карись луыса но, заправкаын но. Али куать арзэ ини ёрос больницаын сестра-хозяйка луисько. Котькыӵе ужлэн аслаз шуг-секытэз. Но адямиен тэрытӥськыса улӥськод ке, ваньзэ вормыны луэ.Али Ирина больницаысь 43 кабинет понна кыл кутэ. Кытын мар уг тырмы, мар ке тӥяське ке, ваньзэ верало солы. Со ваньзэ радызъя лэсьтоз, кинлы кулэ вералоз. Соин кивалтӥсьсы нылкышно вылэ быдэсак оскиське. Кемалась, пе, доразы таӵе оскымон сестра-хозяйка ӧй вал ни.Ириналэн семья улонэз но пумен ӧраз пыриз. Огпол со ӵыжы-выжыосыз доры Туймыйылэ сюанэ ветлӥз. Отысен солы синмаськем татысь егит пияш. Бӧрысь Вася Иринаез шедьтӥз. Нылкышно пумит вал та кусыпъёслы, малы ке шуоно пияшлы 21 арес гинэ вал ай, нош Ириналэн кык нылпиез ни. Озьы ке но яратон вормиз. Ар ортчыса, пизы вордӥськиз. Нош нылкышноез эшшо одӥг шуккет возьма на вылэм. Пизы, висьыны кутскыса, ӧз йӧна ни, 3 аресын улонысь кошкиз. Со бӧрсьы Ирина нылпи вайыны курдаз ни. Но врачъёс буйгатэм бере Инмар соослы нош ик пи сётӥз. Артурзы вордӥськиз выль даурлэн нырысетӥ нуналаз. Аслаз нэнэезлы кузьым выллем луиз. Ӵапак та нуналэ ик со но вордӥськемын.Али Ириналэн нылпиосыз бадӟымесь ни. Нылыз бызиз, мамазэ шумпоттӥз ни кык нуныкайёсын. Пиез гурт хозяйствоя академиын дышетске. Нош пичиез Артурзы - мамаезлэн но папаезлэн сюлэм буйгатонзы. Со школаын дышетске ай. Мыло-кыдо ветлэ нюръяськонъя секцие. Вормонъёсыз но вань. Россиын ортчем ӵошатсконъёсысь медален бертӥз.Ириналэн улон сюресэз капчи ӧвӧл. Шӧмъяз ни со курытсэ но, шӧгзэ но. Но ваньзэ чиданы-вормыны кужым шедьтӥз.- Кайгуме вормыны мыным юрттӥзы, дыр, кырӟанъёсы, - шуэ Ирина. - Секыт-а, капчи-а - мон нырулам котьку ик кырӟасько кельшоно гур. Сыӵе дыръёсы ик аслам кырӟанъёсы но кылдо, лэся. Тросэз соос сӥземын инкуазьлы, яратонлы, матысь адямиосылы.Туннэ нуналлы Ириналэн 30-лэсь ятыр кырӟанэз ни. Ваньмыз, огинэ люкаса, книгаен но дискен поттэмын. Нош кырӟало соосты «Алнаш мылкыд», «Бурангурт песянайёс», «Дэмдор», «Арганчиос» ансамбльёс, озьы ик Свердловск областьысь Вылӥ Пышма городысь удмурт культурая центрлэн ёзчиосыз. Тросэз кырӟанъёсыз гожтэмын аслаз кылъёсызъя, вань Л. Гирбасовалэн но Л. Васильевалэн кылъёссыя кылдэмъёсыз но. Нош нырысетӥ кырӟанзэ гожтыны юрттӥз со вадес Алнаш клубын ужась Александр Корнев. Со ик нырысетӥ фонограмма но дасяз. Юрттӥське вал солы тодмо крезьгурчи Николай Постников но.- Сюлмыя шаплыгес гуръёс. Ӝож кырӟанлы но шаплы гур пӧрме, - шуэ Ирина. - Со кызьы ке ачиз кылдэ. Нимысьтыз уд но малпаськы кадь.Людмила Cурчакова Теги: Алнаш йспртэм  